b"\n_START_ARTICLE_\nC\xc3\xa0rex fosc\n_START_SECTION_\nDescripci\xc3\xb3\n_START_PARAGRAPH_\n\xc3\x89s un ge\xc3\xb2fit cespit\xc3\xb3s, glauc, amb rizoma d'entrenusos llargs i tiges f\xc3\xa8rtils tr\xc3\xadgones, les quals mesuren 5-50 cm. Les fulles s\xc3\xb3n iguals o un poc m\xc3\xa9s curtes que les tiges, uns 3-6 mm. La br\xc3\xa0ctea basal sol ser m\xc3\xa9s menuda que la infloresc\xc3\xa8ncia, on s'observen les espigues femenines denses, s\xc3\xa8ssils, localitzades en la part inferior, mentre que les superiors corresponen a les masculines. Els utricles, de 2-3 x 1-2 mm, s\xc3\xb3n verdosos en el marge, amb el centre negre, dotats amb un curt bec. El seu per\xc3\xadode de floraci\xc3\xb3 va des de maig fins a agost. Nombre cromos\xc3\xb2mic 2n = 84.\n_START_SECTION_\nEcologia i h\xc3\xa0bitat\n_START_PARAGRAPH_\nT\xc3\xa9 una distribuci\xc3\xb3 eurosiberiana. Apareix en la major part d'Europa, l'oest d'\xc3\x80sia, l'\xc3\x80frica del Nord, Groenl\xc3\xa0ndia i el nord-est d'Am\xc3\xa8rica del Nord. A la pen\xc3\xadnsula Ib\xc3\xa8rica \xc3\xa9s possible observar-lo en la Serralada Cant\xc3\xa0brica, Pirineus, al Sistema Ib\xc3\xa8ric Central i Sierra Nevada. Als Pa\xc3\xafsos Catalans aquesta herba prolifera a Girona i Lleida, tamb\xc3\xa9 a Castell\xc3\xb3 (Pa\xc3\xads Valenci\xc3\xa0)._NEWLINE_Creix en praderies humides, torberes, zones temporalment entollades i a les vores de rierols, des dels 1000 als 3300 m d'altitud. Apareixen en s\xc3\xb2ls \xc3\xa0cids (pH 3,5 - 5,5) i molt pobres en nitrogen._NEWLINE_Comunitats d'elevada cobertura i poc port formades principalment per hemicript\xc3\xb2fits i ne\xc3\xb2fits hidr\xc3\xb2fils que conviuen amb nombrosos bri\xc3\xb2fits que, en zones entollades, formen torberes planes."